L-ispeaker tal-Kamra Anġlu Farrugia ntalab jagħti ruling dwar jekk kienx hemm limitazzjoni f’dak li jista’ jixhed l-Avukat Ġenerali bħala xhud fil-każ tal-kawża li tinvolvi l-Australia Hall u l-Marsa Shipbuilding li l-Gvern ċeda fi transazzjoni s-sena li għaddiet. Ir-ruling intalan miċ-Chairman tal-Kumitat għall-kontijiet Pubbliċi Tonio Fenech wara li l-eks-minsitru Jason Azzopardi qal li seta’ jeżenta lill-Avukat Ġenerali Peter Grech mis-sigriet professjonali dwar x’għadda bejnu u l-Avukat Ġenerali meta nfetħet il-kawża biex l-Australia Hall tittieħed lura mill-Partit Laburista wara li kienet instabet fi stat dilapidat. Is-Segretarju Parlamentari Edward Zammit Lewis qal li ma setax jinkiser is-sigriet professjonali bejn l-Avuakt Ġenerali u l-Gvern bħala l-klijent tiegħu. Jekk dan jitneħħa kien ikollu konsegwenzi anki fuq każijiet oħrajn. Huwa oġġezzjona li l-Avuakt Ġenerali jwieġeb mistoqsijiet li jwasslu biex jinkixef is-sigriet professjonali bejnu u l-Gvern bħala l-klijent tiegħu. Żied jgħid li xorta waħda l-Avukat Ġenerali seta’ jagħti apprezzament tal-merti tal-kawża. Min-naħa tieħu l-Avuakt Ġenerali Petrer Grech qal li bħala l-avukat huwa jagħti pariri fuq dak li jitlob il-Gvern bħala l-klijent tiegħu iżda id-deċiżjoni ma jeħodhiex huwa.  Semma li l-klijent kellu jevalwa jidħolx għal ċerti riskji u x’linja jieħu. Qal li fil-każ tal-Australia Hall wieħed ried jevalwa jekk kienx jaqbillu jieħu azzjoni fuq l-art ta’ Pembroke u jesponi ruħu li jitlef il-proprjeta tal-Marsa Shipbuilding biex imbagħad ikollu jerġa’ jesproprja dik l-art. L-Avukat Grech qal li l-kwisjtoni tas-sigriet professjonali kienet waħda delikata ħafna u qatt ma kienet inqalgħet qabel.